རང་ཡུལ་གྱི་རི་ལུང་ཕྱོགས་ཙམ་མཐོང་དུས་ལམ་རྒྱུས་མཁན་པོ་གལ་ཆུང་དུ་འགྲོ་བ་ལྟར་སྤྲོས་བྲལ་རྟོགས་པའི་སྐབས་འདིར་སྟོང་ཉིད་ཀྱི་དྲན་པའི་ཀློང་དུ་ཆུད་ནས་ཡེངས་མེད་འཁྲུལ་མེད་ལྟ་བྱ་བལྟ་བྱེད་མེད་པ་སྐྱེ་འགགས་གནས་གསུམ་དང་བྲལ་བར་རྟོགས་པས་རང་མཚང་རིག་དུས་སྔར་གྱི་གཉེན་པོ་དེ་དག་ཅི་བྱ་རྟོལ་མེད་དུ་གྲོལ་དགོས་པ་ཡིན་མ་གཏོགས་དེ་དུས་ཀྱང་རྩོལ་བཅས་ཀྱི་དྲན་པ་བརྟེན་ན་སྒོམ་གྱི་སྐྱོན་ཆེན་པོ་འགྱུར་ཉེན་ཡོད་པ་དང་། འོན་ཀྱང་ངེས་པ་མེད་དེ་ལ་ལ་ནི་སྒོམ་མེད་རྟོགས་པའི་བར་གཉེན་པོ་བརྟེན་དགོས་པའང་ཡོད་ཅིང་། ལ་ལ་ནི་སྤྲོས་བྲལ་རྟོགས་དུས་ནས་གཉེན་པོ་རང་སར་གྲོལ་ནས་སྟོང་ཉིད་ཀྱི་དྲན་པའི་ཀློང་དུ་འཁྱུད་པ་སོགས་ཡོང་བས། དེས་ན་གང་ཟག་རབ་འབྲིང་ཐ་གསུམ་གྱི་རྒྱུད་ཚོད་དང་། སེམས་འཁྲུལ་རྟོག་ཉོན་མོངས་རྣམས་མགོ་སྙོམས་ལུགས་དང་། ཉམས་མྱོང་གི་བརྟན་པ་ཐོབ་ཆེ་ཆུང་སོགས་ལ་ངེས་པར་བསྟུན་ཏེ་གདམས་ཟབ་ཁྲིད་ཀྱི་རིམ་པ་གནད་ཐོག་ཏུ་བསྣུན་མཁས་པར་མཛད་པ་ལས། སྤྲོས་བྲལ་སོགས་ལྟ་བ་མཐོང་ནས་ཚིག་སྒྲོས་གང་ཟབ་ཙམ་གྱིས་ངོ་སྤྲོད་བྱེད་སྔ་སོང་ན་གང་ཟག་གི་ཤེས་རྒྱུད་དུ་ཚིག་དང་གོ་བའི་བྱ་ཕོག་ཚར་ནས་བཟུང་སེམས་འདི་བསླུ་བྲིད་མཁས་པ་ལ་ཤིན་ཏུ་སླ་བ་ཡིན་པས་ཅུང་ཟད་ཡང་བག་མི་ཕེབས་པར་འཁོར་འདས་ཀྱི་ཆོས་བཟང་ངན་ཐམས་ཅད་རྣམ་རྟོག་སྔ་ཕྱི་གཉིས་ཀྱིས་བསྒྲུབ་པའི་ཕྱིར་སྔོན་བསུ་རྗེས་འདེབས། ཡིད་དཔྱོད་འདུས་བྱས་སྤང་བླང་རེ་དོགས། དགའ་བྲོད་མཐོ་སྙབ། རྟགས་མཚན་འཛིན་ཞེན་སོགས་རྣམ་པར་གཡེང་བའི་རྙོགས་མ་ལྡང་ནས་རྟོགས་པ་གཤའ་མ་ནམ་ཡང་སྐྱེ་མི་བཅུག་པར་མ་ཟད་གང་ཟག་གི་ཤེས་རྒྱུད་ལ་སྔོན་དུ་གོམས་པའི་ཉམས་མྱོང་ཆེ་ཕྲ་གང་ཡོད་རྣམས་ཀྱང་གོ་བ་སྐམ་པོའི་དབང་དུ་ན་ཡས་འགྲོ་བས་ན། ཡོན་ཏན་མི་འབྱུང་བའི་ཐོག་ཏུ་ཉེས་ཚབ་ཤིན་ཏུ་ཆེ་བའི་རང་བཞིན་ཏེ་ཅི་ཕྱིར་སྙམ་ན་གསང་སྔགས་ཚེ་གཅིག་གིས་སངས་རྒྱས་འགྲུབ་པའི་ལམ་སྲང་གི་རྟེན་གཞི་དེ་ཉིད་གཏོར་བའི་ཕྱིར་དེ་ཡང་ཤེས་དགོས་པར་སྣང་ཞིང་། དེ་ནས་ཐུན་མོང་མ་ཡིན་པར་རོ་གཅིག་དང་སྒོམ་མེད་གཉིས་ཏེ། དང་པོ་རོ་གཅིག་ལ་གཉིད་དང་རྨི་ལམ་གྱི་དཔེས་སྣང་བ་ཐམས་ཅད་སེམས་སུ་ངོ་སྤྲོད། ཆུ་དང་འཁྱགས་རོམ་གྱི་དཔེས་སྣང་བ་དང་རང་སེམས་སྟོང་པ་ཟུང་དུ་འཇུག ཆུ་དང་རླབས་ཀྱི་དཔེས་ཆོས་ཐམས་ཅད་དུ་མ་རོ་གཅིག་ཏུ་རྟོགས་པ་དང་། རོ་གཅིག་དུ་མར་འཆར་བའི་ལམ་ལ་ཁྱེར་ནས་རོ་གཅིག་ཆུང་འབྲིང་ཆེ་གསུམ་གྱི་མྱོང་བའི་ཚད་བཟུང་དགོས་པ་ཡིན་ནོ། །དེ་ནས་སྒོམ་མེད་ཆུང་འབྲིང་ཆེ་གསུམ་ནི་མི་སློབ་པའི་ས་བཟུང་བ་ཡིན་པས། དག་བྱ་གཟུང་འཛིན་གྱི་དྲི་མའི་མཐའ་ལས་ཡོངས་སུ་འདས། དག་བྱེད་ཡེ་ཤེས་ཀྱི་ཉམས་མྱོང་ངེས་ཤེས་ཀྱི་དྲི་མ་ཕྲ་ཞིང་ཕྲ་བ་ཐ་དག་ཡོངས་སུ་ཟད་ནས་བདག་གཞན་དང་། ཉིན་མཚན་འཁོར་འདས་སོགས་དབྱེར་མེད་དུ་ཕྱམ་བརྡལ་གྱིས་སོང་སྟེ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་དགོས་པ་ཡིན་ཚོད་འདྲ་ནའང་སྤྱིར་མཐོ་སར་མཐོ་བཞིན་གཡང་ས་ཆེ་བའི་དཔེ་ལྟར་རྟོགས་པ་མཐོ་བཞིན་ཤེས་ཉམས་སྒྲིབ་བྱེད་ཀྱི་རྣམ་པ་ཤིན་ཏུ་ནས་ཀྱང་ཕྲ་ཞིང་ཕྲ་བར་ཡོད་པས་མངོན་སུམ་ཚད་མར་ཉམས་མྱོང་ཁོ་ནའི་སེམས་ཐོག་རང་དུ་ཞུན་འཐར་གཏུག་ནས་སྤུ་རིས་ཕྱེད་དགོས་པ་ཡིན་ཞིང་།། ༈ དེ་ཡང་སེམས་ཉིད་འདི་ནི་དངོས་པོའི་ཆོས་སུ་མ་སྐྱེས་ཤིང་། དངོས་མེད་ཀྱི་ཆོས་སུ་མི་དགག་ཐ་དད་ཀྱི་ཆོས་ལ་མི་གནས་པས་སྐྱེ་འགག་གནས་གསུམ་དང་བྲལ་བ་དང་། མ་ཟད་ཡེ་ནས་རང་བཞིན་འདུས་མ་བྱས་པའི་ཆོས་སྐུ་སྟོང་པ་ཉིད་དང་། སྟོང་པའི་རང་བཞིན་ལ་འདི་ལྟ་བུ་ཞེས་ཚིག་དང་བློ་ཡིས་སྤྱོད་ཡུལ་ལས་ཡོངས་སུ་འདས་པས་མཚན་མ་མེད་པ་དང་། དེ་བཞིན་དུ་ཆོས་ཐམས་ཅད་མཉམ་པ་ཉིད་དུ་ཞི་བས་འབྲས་བུ་བྲལ་ཐོབ་ལས་འདས་པས་སྨོན་པ་མེད་པ་སྟེ་རྣམ་ཐར་སྒོ་གསུམ་གྱི་དོན་དང་ལྡན་དགོས་པ་དང་། གཅིག་པུ་མ་ཡིན་ཏེ་སྣ་ཚོགས་སུ་སྣང་བ་དང་། དུ་མར་མི་གནས་ཏེ་ཆོས་ཉིད་གཤིས་སུ་རོ་མཉམ་པ་དང་། རྟག་པ་མ་ཡིན་ཏེ་ཡེ་ནས་ཆོས་དབྱིངས་སྤྲོས་པ་དང་བྲལ། ཆད་པ་མ་ཡིན་ཏེ་འདུས་མ་བྱས་པའི་ཡེ་ཤེས་ལྷུན་གྱིས་གྲུབ་པའི་ཕྱིར་རྟག་ཆད་ཀྱི་མཐའ་བཞི་ལས་འདས་པའོ། ཡང་ན་སྐྱེ་འགག་མེད་པ། རྟག་ཆད་མེད་པ། འགྲོ་འོང་མེད་པ། ཐ་དད་མིན་པ་དོན་གཅིག་མིན་པ་སྟེ། སྤྲོས་པའི་མཐའ་བརྒྱད་ལས་འདས་པ་དང་། དེ་ལས་བྱེ་བྲག་ཏུ་རྣམ་པར་དབྱེ་ན། ཕྱི་སྟོང་པ་ཉིད་དང་། ནང་སྟོང་པ་ཉིད་། ཕྱི་ནང་གཉིས་ཀར་སྟོང་པ་ཉིད། སྟོང་པ་ཉིད་ཀྱང་སྟོང་པ་ཉིད། ཆེན་པོ་སྟོང་ཉིད། དོན་དམ་པ། འདུས་བྱས་པ། འདུས་མ་བྱས། མཐའ་ལས་འདས་པའི་སྟོང་པ་ཉིད། ཐོག་མ་དང་ཐ་མ་མེད་པའི་སྟོང་པ་ཉིད། དོར་བ་མེད་པའི་སྟོང་པ། རང་བཞིན་སྟོང་པ་ཉིད་དང་། ཆོས་ཐམས་ཅད་སྟོང་པ་ཉིད་དང་། རང་གི་མཚན་ཉིད་སྟོང་པ་ཉིད་དང་། མི་དམིགས་པ་སྟོང་པ་ཉིད་དང་། དངོས་པོ་མེད་པ་སྟོང་པ་ཉིད་དང་། ངོ་བོ་ཉིད་སྟོང་པ་ཉིད་དང་། དངོས་པོ་མེད་པའི་ངོ་བོ་ཉིད་སྟོང་པ་ཉིད་དེ། དེ་ལྟར་སྟོང་ཉིད་བཅོ་བརྒྱད་ལ་སོགས་ཀྱིས་དེ་ལྟར་ཉམས་མྱོང་རྟོགས་པའི་ཚད་མའི་སྒོ་ནས་གཏན་ལ་ལེགས་པར་དབབ་པ་ལས། དཔེ་ཆའི་གོ་བ་དང་འོལ་ཚོད་འཇོག་པ་ཙམ་མ་ཡིན་པར་རྒྱལ་བའི་བཀའ་ཟབ་མོའི་རང་ངོ་རིག་ཐོག་ཏུ་རྡོ་རུས་ལེགས་པར་མ་འཕྲོད་ན་ཉམས་རྟོགས་ཀྱི་དབྱེ་བ་རྣལ་འབྱོར་བཞིའི་རིམ་པ་སོགས་བཤད་རྒྱུ་ཇི་ལྟར་མང་ཡང་ལས་ས་རྙེད་ཀྱང་བཞག་ས་མི་ཡོང་གསུངས་པ་ལྟར། དཔེ་ཐོག་བྲོ་བརྡུང་མཛུབ་མོས་རི་སྟོན་པ་ཁ་གཅིག་ལ་བློ་གཏད་མི་འཆའ་བར་རང་རྒྱུད་ཀྱི་སེམས་ཤིན་ཏུ་བག་ཕབས་ཤིང་གྲིམ་ལྷོད་རན་པར་བྱས་ནས་སྒོམ་པ་གལ་ཆེ་བ་དང་། མདོར་ན་བྱང་ཆུབ་སེམས་དཔའི་རྟོན་པ་བཞི་ལ་རྟེན་དགོས་པ་ཡིན་ཞིང་། དེ་ལས་ཀྱང་དོན་གྱི་སྙིང་པོ་རྟོན་པ་གལ་ཆེ། དོན་ཀྱང་ཉམས་མྱོང་ལ་རག་ལས་པ་དང་། ཉམས་མྱོང་ཡང་སྒོམ་ཡུན་དང་གོམས་སྟོབས་ཁོ་ན་ལ་རག་ལས་པ་ཡིན་པས། བླ་མ་རྟོགས་ལྡན་གྱི་དྲུང་དུ་མོས་གུས་ཀྱི་སྙིང་ཕུར་བཏབ། ཉམས་མྱོང་སྐྱེ་ལུགས་དང་རིམ་གྱིས་བསྟུན་ཏེ་བཀའ་ཁྲིད་ཟབ་མོས་ཞིབ་མཐར་ཕུད་ཅིང་བྱིན་རླབས་ཀྱི་འཕོ་བ་དོན་གྱི་ཆིག་རྒྱུད་དུ་ཐོབ་དགོས་པ་ཡིན་མ་གཏོགས། ཚིག་དང་གོ་བས་ཉམས་ལ་བྱ་ཕོག་སོང་ན་རྟོགས་པ་སླད་མེད་ནམ་ཡང་མི་སྐྱེ་བའི་སྐྱོན་དུ་མ་ཡོད་དེ། དཔེར་ན་དགྲ་ལ་བྱ་བསྐྱེལ་ཚར་ན་གནང་ལོན་པའི་སྐབས་མི་ཡོང་བ་དང་འདྲ་བའམ་འདི་གར་བྱ་ཡོད་ཅེས་སྒོ་ང་བརྟོལ་བས་བྱའི་རྣམ་པ་མཐོང་ཙམ་བྱུང་རུང་རྩལ་མ་རྫོགས་པས་དོན་ཉམས་པའི་སྐྱོན་ཡོད་པ་ལྟར། །སྒོམ་པས་གོམས་འགྲིས་དང་མོས་གུས་ཀྱི་རྩལ་མ་རྫོགས་བར་ལྟ་བའི་ངོ་སྤྲད་སྔ་བས་ན། ཚིག་གི་བཤད་ཡམས་དང་དཔེ་ཆ་སོགས་སྦས་པའམ་རིང་དུ་དོར་བ་ནི་གནད་ཀྱི་མན་ངག་ཟབ་མོ་སྟེ། ཀུན་བཟང་དགོངས་པའི་མཛོད་ལ་མངའ་དབང་བརྙེས་པ་བདག་ཅག་གི་རྩ་བའི་བླ་མའི་ཐུགས་ཀྱི་བཞེད་པ་གསུང་གི་གདམས་ཟབ་ཞིག་ལགས་སོ། །དེ་བཞིན་དུ་བླ་མ་ཉམས་མྱོང་ལྡན་ངེས་ཀྱིས་མ་ཟིན་ན་སྤྲོས་བྲལ་རྟོགས་དུས་ནས་བལྟ་རྒྱུ་ཅི་ཡང་མེད་པར་རེད་སོང་སྙམ་ནས་སྒོམ་སྣ་སུན་ཁུར་བ་དང་། མིན་ཀྱང་ཉམས་རྟོགས་རེས་འགའ་སྐྱེ་དུས་ནས་མཐོན་པོར་རློམས་ནས་དྲན་པས་འཚོ་སྐྱོང་མི་བྱེད་པར་ལྟ་སྒོམ་སྤྱོད་པ་ཐ་མལ་དུ་འཆོར་ཉེན་སོགས་ཡོད་པ་དང་། བླ་མས་ཀྱང་ཉམས་མྱོང་སྐྱེས་ཙམ་ནས་རྟོགས་པ་ལ་ན་སྤར་སྔ་སོང་ན་སྔ་མའི་ཉམས་བོར་ནས་ཕྱི་མའི་རྟོགས་པ་སྐྱེ་ཆུང་བ་ཡིན། དཔེར་ན་ཚད་རིམས་དྲག་པོ་མ་སྨིན་པའི་ཐོག་ཏུ་སྨན་ཆེན་གཏོང་སྔ་ན་ཚ་བ་འཐོར་ནས་རྒྱུ་ནད་དུ་སོང་སྟེ་གདུང་བ་ལྟ་བུ་དང་། ན་སྤར་ཕྱི་ནའང་སྔ་མའི་ཉམས་ལ་གོམས་འགྲིས་འཇག་ནས་ན་སྤར་མི་ཐུབ་པའི་སྐྱོན་ཡོད་པ་ནི། དཔེར་ན་ནད་སྐྲན་དུ་ཆོས་ཚར་བའི་རྗེས་སུ་སྨན་ཕྱེ་བཏང་བ་ལྟ་བུ་ལས་དོན་མི་ཡོང་བ་སོགས་གནད་འགག་ཤིན་ཏུ་མང་བས་གོང་དུ་བཤད་མ་ཐག་པའི་ཚུལ་ལྟར། ལས་དང་པོ་པའི་སྐབས་སུ་གཉེན་པོས་གྲིམ་ཆ་གཙོ་བོར་བྱས་ནས་སེམས་ཞི་གནས་ཀྱི་བརྟན་ཆ་རབ་ཏུ་གྱུར་པས་ཤིན་སྦྱོང་ཐོབ་པ་ཞིག་དགོས་པ་ཡིན་མ་གཏོགས། སེམས་ཀྱི་རྙོགས་མ་ལྡང་ནས་ནམ་ཡང་གོམས་སྟོབས་ཀྱིས་དཔྱིས་ཕྱིན་པར་དཀའ་བ་དང་། བར་དུ་གྲིམ་ལྷོད་སྙོམས་དགོས་ཏེ་སེམས་ཀྱི་དྭངས་སྙིགས་མ་འབྱེད་ན་རྣམ་པར་མི་རྟོག་པའི་བསམ་གཏན་ནམ་ལྷག་མཐོང་གི་རང་ངོ་ནམ་ཡང་མི་འཕྲོད་པ་དང་། མཐར་ལྷོད་ཆ་གཙོ་བོ་གཏོང་དགོས་ཏེ་རང་བྱུང་གི་རིག་པའམ་གཞིར་གནས་ཀྱི་ཡེ་ཤེས་འཕོ་མེད་འགྱུར་མེད་ཀྱི་གདེངས་ཡོངས་སུ་བརྙེས་ནས་གྲུབ་པ་ཐོབ་དགོས་པའི་ཕྱིར་རོ། །ཅེས་འདི་ལྟར་ཚིག་གིས་སྤྲོས་པའི་ཡུལ་ལ་བལྟ་བ་དང་སྒོམ་པའི་མྱོང་ཁྲིད་བྱེད་མཁན་ཅན་ནི་དེང་དུས་ཕལ་ཆེར་དཀོན་པ་ལྟ་བུར་སྣང་བས་དཔེ་ཚོགས་དང་ལྡེབ་སྟེ་ཚིག་མཐའ་ཚིག་གིས་དེད་དེ་དཔེ་ཐོག་དཔེར་བཞག་ལ་ལུང་འདྲེན་གྱིས་རྒྱབ་སྐྱོར་ནས་གཞན་མགོ་བསྐོར་བྱེད་ཚོང་ཟོག་འགྲིམ་པ་ལྟ་བུར་བྱས་པས་དོན་འགའ་ཡང་མ་མཐོང་ཞིང་། འོན་ཀྱང་སྒོ་གསུམ་འདུན་པ་ཆིག་དྲིལ་གྱིས་ལོ་གྲངས་རིང་དུ་མཉམ་པར་བཞག་པའི་ཁོངས་ནས་རྣལ་འབྱོར་བཞི་རིམ་སོགས་ཅུང་ཟད་རྩལ་རྫོགས་བརྟན་པ་ཐོབ་པའི་རྐྱེན་གྱིས་ཉམས་མྱོང་ཟོང་མའི་ངེས་ཤེས་རྗེས་སུ་གཏིང་ནས་ཚུར་རྙེད་པས་ཁ་མ་གྲག་དཀའ་མེད་ལྟ་བུར་བྱུང་བའི་ངང་ནས་སྙིང་པོ་མདོར་བསྡུས་ཅུང་ཟད་ཙམ་ཞིག་བྲིས་པ་འདི་ནི་འཆད་ཉན་ཐོས་ཆུང་རང་ལྟ་བུ་ལ་ཕན་པ་ཡང་སྲིད་སྙམ་ནས་ཤྲཱི་སཱུ་ཏྲ་ཨརྻ་བཛྲས་ལྷག་བསམ་དག་པའི་ཡི་གེའི་གཟུགས་སུ་རིགས་གསུམ་སྒྲུབ་ཕུག་ནམ་མཁའ་ཀློང་ཡངས་ནས་བྲིས་པ་རེ་ཞིག་རྫོགས་པའི་ཚུལ་དུ་བྱས་སོ། །སླར་སྨྲས་པ། གཞན་དོན་སྟོན་པའི་ཡོན་ཏན་ཉག་ཕྲ་རུང་། །རང་སེམས་རྒྱུད་ལ་ཞུ་དག་ཕེར་བར་གྱིས། །སྤྱིར་ན་མི་ལུས་ཐོབ་པའི་དོན་སྒོ་དང་། །ཡང་སྒོས་སེར་གཟུགས་འཆང་བའི་སྙིང་པོའི་ནོར། །སྒོ་གསུམ་སྒྲིབ་སྦྱང་ཚོགས་བསགས་སྤེལ་བ་དང་། །ཁྱད་པར་ཆོས་རྣམས་ཀུན་གྱི་མཐར་ཐུག་པ། །རང་སེམས་གཞི་ཡི་གནས་ལུགས་རྟོགས་པ་གཅེས། །ཤེས་ནས་དྲན་འཁྲུལ་རྒོད་དང་རབ་རིབ་མིག དོར་ཏེ་ཉམས་ལེན་སྙིང་པོ་གཅིག་ཏུ་དྲིལ། །དེ་སྐད་ཅེས་པ་རང་གིས་རང་ལ་གདམས། །འོན་ཀྱང་དེང་དུས་གང་ཟག་ཕལ་མོ་ཆེ། །ཉམས་མྱོང་མེད་པའི་ཚིག་སྐམ་ཁོ་ན་དང་། །ལྟ་བ་སྒོམ་པ་སྤྱོད་པ་འབྲས་བུ་དང་། །གོ་མྱོང་རྟོགས་སོགས་དབྱེ་བ་མ་ཕྱེད་པས། །བཤད་ཡམས་རྟོགས་འདོད་མཁས་རྣམས་མགོ་འཁོར་ཏེ། །ཚིག་གི་སྦུན་པ་མང་པོ་བྱུང་བར་གདའ། །མ་ཟད་ཕྱག་རྫོགས་ལྟ་སྒོམ་སྤྱོད་འབྲས་སོགས། །ང་རྒྱལ་ཕྲག་དོག་རྩིངས་པོའི་གཞལ་བྱ་མིན། །ཆོས་དང་ཆོས་མིན་རྣམ་པ་རབ་ཞི་ངང་། །ཡིན་ལུགས་སངས་རྒྱས་ས་མཆོག་བགྲོད་དགོས་ན། །དབེན་པའི་གནས་སུ་སྒོ་གསུམ་བག་ཕེབས་ཏེ། །ཐོས་བསམ་སྒོམ་པས་རང་རྒྱུད་བཏུལ་བར་འོས། །རྩུབ་མོའི་མཚོན་གྱིས་གཞལ་བར་མ་བྱས་ན། །བཞིན་ལེགས་མཆོད་པའི་རྟེན་འདི་མི་ཞིང་འདུག །རི་ནག་ཁ་བས་གཡོགས་འདྲ་ཆོས་པའི་གཟུགས། །སེམས་རྒྱུད་ཆོས་དང་མ་འདྲེས་ལོ་མང་ཐལ། །ཚུལ་འདི་བསམ་ན་སྙིང་ནས་འགྱོད་པ་སྐྱེས། །ལྔ་བདོ་རྒུད་པའི་རང་མཚང་སྟོན་པས་ན། །བསྟན་པའི་སྙིང་པོ་རི་མོའི་གཟུགས་འགྲོས་བཞིན། །འགྲོ་བའི་བདེ་སྐྱིད་འཇོམས་ལ་ཆེས་ཆེར་དབུལ། །ཉམས་མྱོང་རྟོགས་པའི་ལག་ལེན་ཐོན་པ་ཅི། །འདུན་པའི་ཕྱོགས་ཙམ་སྐྱེས་ལ་དཀའ་བས་དཀོན། །དེ་ཕྱིར་སྲས་བཅས་རྒྱལ་བའི་ཕྲིན་ལས་གཉེན། །གངས་ལྗོངས་རིས་མེད་གྲུབ་པའི་ཉི་མ་ཉིད། །སྨིན་གྲོལ་གདམས་ཟབ་གསུང་གི་འོད་ཟེར་འབུམ། །སྐལ་ལྡན་གདུལ་བྱའི་འདོད་དགུ་དཔལ་དུ་སེམས། །རྨོངས་པ་བདག་འདྲའི་སྐྲ་རྩེའི་ཆུ་ཐིག་བཞིན། །ཅུང་ཟད་ངེས་པ་མྱོང་བའི་གཞི་འདི་སྟེ། །རང་སྐྱོན་བཏོན་པའི་ཀུན་སློང་བཟང་པོར་བཅས། །གདམས་ཁྲིད་བཀའ་ཡི་སྙིང་པོ་བསྒྲིགས་ཁུལ་བྱས། །འདི་ལ་འགལ་འཁྲུལ་ནོངས་པ་ཅི་མཆིས་ཀུན། །མཁྱེན་སྤྱན་ཡངས་དང་གྲུབ་པའི་ཐུགས་ལྡན་པའི། །བརྒྱུད་ལྡན་བླ་མ་ལྷ་ཡི་སྤྱན་སྔར་བཤགས། །འདི་བྲིས་དགེ་བའི་ལེགས་ཚོགས་ཆ་མཆིས་ན། །ངེས་དོན་སྒྲུབ་བརྒྱུད་བསྟན་པའི་གསོས་གྱུར་ཏེ། །བརྒྱུད་འཛིན་མི་ནུབ་ཕྲེང་བས་ཕ་མཐར་བརྡལ། །རྣམ་དཀར་སྤྱོད་པའི་དགེ་འབྲས་ལེགས་སྨིན་ནས།། མ་གྱུར་འགྲོ་ཀུན་འདྲེན་པའི་རྒྱུ་རུ་བསྔོ། །གཏན་བདེ་བླ་ན་མེད་པ་རྫོགས་སངས་རྒྱས། །ཁྱབ་བདག་ཆོས་སྐུའི་ཁྲི་ལ་དབུག་དབྱུངས་ནས། །དེ་སྲིད་འཁོར་བ་མཐའ་རུ་མ་སྟོང་བར། །དོན་གཉིས་ལྷུན་གྲུབ་ཆོས་ཀྱི་རྒྱལ་པོར་ཤོག །ཨོཾ་སྭསྟི་སིདྡྷཾ། རྣམ་མཁྱེན་འབྲས་བུ་ཕྱག་རྒྱ་ཆེན་པོའི་སྒོར། །ཞུགས་རྣམས་བློས་བྱས་ངན་རྟོག་གཞིལ་བའི་སྨན། །འཆི་མེད་བདུད་རྩིའི་མ་མ་ཆེན་པོ་འདི། །གཟུར་གནས་རྟག་ཞི་སྤྱི་བོས་རྒྱན་དུ་མཛེས། །འདི་ལས་བྱུང་བའི་དགེ་ལེགས་དཀར་པོའི་ཆས། །ངེས་གསང་སྙིང་པོའི་ཆུ་གཏེར་ཆེར་རྒྱས་ཤིང་། །ཐོས་བསམ་སྒོམ་པའི་ནོར་བུས་ཡོངས་སུ་གཏམ། །འགྲོ་ཀུན་རྣམ་མཁྱེན་འབད་མེད་འཇོ་བར་ཤོག །ངེས་དོན་ཟབ་མོ་ལྷ་ཡི་རྔ་སྒྲ་འདིས། །ལྟས་ངན་ས་འོག་ལ་གནས་ལྷ་མིན་རྣམས། །སྐྲག་ཅིང་འདར་བཀོད་ལོག་ལྟའི་མངལ་སྐེམས་ཤིང་། །ནམ་ཡང་ལྡངས་མེད་སྡང་སེམས་ཞི་བར་ཤོག །རྣམ་དག་ཚུལ་གནས་མང་ཐོས་མཚོ་ཆེན་བརྒལ། །ཡང་དག་དོན་གྱི་བསམ་བྱུང་ཕུལ་དུ་ཕྱིན། །བསྒོམ་བྱུང་གཟི་འབར་ཀེ་ཏ་ཀཿའདི་ཡིས། །ལོག་སྨྲའི་རྙོགས་མ་མ་ལུས་དྲུང་འབྱིན་ཤོག །མི་མཁས་མཁས་པའི་གོ་སར་རབ་འགྱིངས་ནས། །མི་དྲང་དྲང་པོའི་ཆོས་ལ་བསྐུར་འདེབས་ཤིང་། །མ་གྲུབ་གྲུབ་བརྫུས་འགྲོ་ཡིད་བསླུ་བ་རྣམས། །མ་ལུས་ལུས་མེད་གཟུ་བོའི་སེམས་ལྡན་ཤོག །གདུག་པའི་སེམས་ལྡན་བརླང་ཚིག་མདའ་ལྟར་འཕེན། །བསྟན་འགྲོ་དགེ་བའི་འབེན་ལ་རབ་ཏུ་གཟིར། །ཡང་དག་ལམ་ལ་གོལ་བའི་མ་རུངས་རྣམས། །དོན་བཟང་ལེགས་བཤད་རྩེ་བརྒྱས་འཇོམས་པར་ཤོག །བཀྲ་ཤིས་གང་ཞིག་རྩ་བརྒྱུད་བླ་མ་ཡིས། །བྱིན་རླབས་ཆར་གྱིས་འགྲོ་ཁམས་ཐ་རྒོད་བརླན། །བཀྲ་ཤིས་གང་ཞིག་ཡི་དམ་ལྷ་ཚོགས་ཀྱིས། །དངོས་གྲུབ་འབྲས་བུས་འགྲོ་སེམས་བང་བ་འགེངས། །བཀྲ་ཤིས་གང་ཞིག་དཔའ་བོ་ཌཱ་ཀི་ཡིས། །ཕྲིན་ལས་བཞི་ཡིས་ནམ་ཡང་འཛད་མེད་སྲུངས། །བཀྲ་ཤིས་གང་ཞིག་ཆོས་སྐྱོང་སྲུང་མ་ཡིས། །བསྟན་འགྲོ་རྫོགས་ལྡན་དཔལ་ལ་རྟག་འགོད་ཤོག། །།